Xavyer Maskerano Messining penalti tepish bo‘yicha taklifini bir necha bor rad etganini ma’lum qildi

Ispaniyaning “Barselona” futbol klubi yarim himoyachisi Xavyer Maskerano jamoadagi birinchi golini penaltidan urish borasidagi takliflarni rad qilganligi haqida aytib o‘tdi. Bu haqda “Sports.ru” xabar berdi.

“Messi menga penaltini amalga oshirishni bir necha bor taklif qildi, lekin men chindan ham uni rad qildim. Rostini aytsam, menda bunday qobiliyat yo‘q, o‘zimni majburlab bir ish qilishni xohlamayman. Gol esa nasib qilgan vaqtda o‘zi keladi”, — deydi Maskerano.
Xavyer Maskerano “Barselona” safida hozirga qadar gol ura olmagan. Lionel Messi esa Ispaniya chempionatining 29-turida “Xetafe” darvozasini penaltidan ishg‘ol qila olmadi.
Bu argentinalik hujumchining gol bilan yakunlanmagan La Ligadagi sakkizinchi penaltisi edi.